Такой прыдумшчыцай ці, як зараз кажуць, творчым чалавекам яна была заўсёды. Каб распісацца, да яе прасіліся з іншых сельсаветаў. А яна распрацавала сапраўдны спектакль, “іграць” які дапамагаў многія гады настаўнік Іван Каржуеў. Па словах былых калег, элегантная заўсёды з густам апранутая Клара Іосіфаўна, якая пасля замужжа ўзяла прозвішча Лабынька, была заўсёды прыкладам глыбокай унутранай культуры, вытанчаных манер. У яе вучыліся, з яе бралі прыклад. А яна паспявала бездакорна выконваць шматлікія на той час службовыя абавязкі, прымаць семінары па абмене вопытам, удзельнічаць у мастацкай самадзейнасці.